LidanRubinov/Halacha-QA huggingface dataset:
שאלה: קמח מטחנת קמח של דרוזים: יש אדם (יהודי) באיזורינו שמביא קמח מלא ביום הטחינה מדרוזים בשק של 10ק"ג (לא אטום). עד כמה שידוע לי זה לא תחת השגחה רבנית. אילו בעיות עלולות להיות בעניין הקמח? האם זה שבעלי הטחנה הם דרוזים מהווה בעיה? (משהו כמו פת עכו"ם או אולי שלא סומכים?) אילו שאלות עליי לשאול את האדם בעניין כשרות הקמח? דבר נוסף- מה קורה לאחר פסח מהטחנה הנ"ל? סליחה על האריכות. שפע ברכות.
תשובה: וברכת ד' א. יש להשתדל לקנות מיהודים, "או קנה מיד עמיתך", שתמיד נקנה מיהודים. ב. אינך יודע את נקיון הטחנה, ואת נקיון המכונות מתי מנקים אותם ויתכן שיש שם חרקי מחסן בכמויות. ג. אינני יודע של מי החיטה, אם היא של יהודים אזי יש להפריש תרו"מ. ד. אם ברור שהחיטה של גוי ונטחנה על ידי גוי ולא הגיעה לידי היהודי קודם ליציאת החג, ואין חשש של חרקים - אפשר להשתמש מיד לאחר הפסח. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כלאי הכרם - שום וגפן: לפני חודש זרעתי בשוגג ליד עץ שלי שום ונשאר לי כמה שומים שאותם זרעתי ליד הגפן פחות מ-6 טפחים, אך לא התכוונתי לזורעם. הגפן לא מניבה ענבים. כיום ראיתי את העלים שלהם. האם אני צריך לשרוף את השום כל הגפן?
תשובה: ברכת ד' יש לעקור את השום ולהשמידו, בגפן אפשר להשתמש. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תפילה אישית ושתיה מברז: 1. האם מותר לומר את שם ה בתפילה קצרה, כגון זו שיש בכמה סידורים אחרי שחרית ב-13 זכירות - "יהיה רצון מלפניך ה אלוקינו שתכוף יצרנו לעבודך תמיד "? 2. האם מותר לבקש בקשה אישית בעמידה אחרי אלוקי נצור או לחילופין לפני? 3. אם שתיתי מברז ואינני יודע כמה שתיתי, מה לגבי ברכה אחרונה? 4. האם אפשר לקרוא שניים מקרא ואחד תרגום בצורה כזאת, יום אחד לקרוא את כל המקרא יום שני את כל המקרא ויום שלישי את כל התרגום?
תשובה: 1. כתפילה מותר. 2. מותר לאחר הפסוק "יהיו לרצון אמרי פי". 3. ספק ברכות להקל ואין לברך. אולם עליך לשים לב בכדי לא להפסיד ברכות. 4. כן. עדיף לקרוא פסוק, פסוק ותרגום יחד.
שאלה: ליל סדר ביית החתן או הכלה: איפה נהוג לעשות את הסדר בבית הורי החתן או הכלה? הבן שלי התחתן לפני חודש ועד כמה שידוע לי נהוג לחגוג את הסדר בבית הורי החתן-אנחנו תימניים- כלתי מתעקשת שנהוג בבית הורי הכלה. אשמח לקבל תשובה וחג שמח
תשובה: אין מנהג מחייב, העיקר בית.
שאלה: חינוך ילדים לפני השינה: לכם, רציתי עצה בנושא הלכות ומוסר. אנחנו משפחה מסורתית ואני מחפש ספרים בנושא הלכות ומוסר בשפה קלה שניתן להעביר לילדים בגילאי 6-12 לפני השינה. גם אם זה בתור סיפורים משלים וכדומה.
תשובה: ב"ה הרצון שלך לתת לילדים זמן של התעלות, זמן של עונג ושל לימוד מוסרי הוא ממש רצון חשוב. יש היום ברוך ה' המון המון דברים שתוכל להעניק לילדים שלך, באותו זמן של איכות, ושתראה מכך המון המון ברכה. כמובן שחשוב שהדברים האלו שתלמד עם הילדים, או תספר להם יהיה משהו שאתה מחובר אליו ושטוב לך לזרום איתו, וכך תיתן להם תחושה מאוד טובה. אני לדוגמא ממליץ מאוד על סיפורים על הרב הגאון הרב מרדכי אליהו זצ"ל מתוך הספרים אביהם של ישראל. בספרים אלו תוכל לקרוא סיפורים רבים על הרב ולקבל מהם המון מידות והמון מסרים חשובים, ואף לעשות זאת מתוך תחושה טובה ובלי להכביד בזמן ההתארגנות וההתכוננות לשינה. לגבי ספרי מוסר, יש כיום המון אפשרויות, ואני מציע לך לנסות ספרים כגון כה עשו חכמנו, ועוד. תוכל להיכנס לחנות ספרי קודש ולהתרשם במה שמתאים לך. במידה ואתה רוצה עזרה במציאת חנות מתאימה אשמח להפנות אותך. הרב יצחק גרינבלט zahig1 gmail.com
שאלה: נזק קטן לרכוש של אחר: 1) אם בטעות גרמתי נזק קטן לסידור בבית הכנסת או לאוטובוס (שריטה במושב למשל), האם אני צריך לעשות משהו בנידון? (למשל לקנות סידור חדש אם הוא טיפ טיפה נקרע). 2) פעם הייתי במשחק כדורסל וקניתי כרטיס למקום מסויים ואח"כ הלכתי למקום שבו כרטיס עולה יותר (לא תפסתי למישהו את המקום), מה אני צריך לעשות? 3) אם עברתי ברחוב והייתה טלוויזיה שהייתה על המדרכה ליד חנות ובטעות גרמתי לה שריטה, האם אני צריך לשלם?
תשובה: 1. בבית כנסת ניתן לשים קצת כסף בקופת בית הכנסת שממנה מממנים את שיפוץ בית הכנסת והספרים, באטובוס אינני יודע כיצד ניתן לתקן. 2. לא נראה לי שאתה צריך לשלם. 3. לכאורה זה בעיה של מי שהניח את הטלוויזיה ברחוב.
שאלה: השארת מוצרי מזון בפסח: יש ברשותינו מספר מוצרים שאינם כשרים לפסח, אך למיטב הבנתינו אינם מכילים חמץ גמור אלא שרשום עליהם שהם "עשויים להכיל גלוטן". מדובר בעיקר במיני מתיקה דוגמת שוקולד וסוכריות. האם ניתן מלכתחילה להשאירם בפסח?
תשובה: יש למכור אותם לגוי מספק.
שאלה: שיחת שהרב מלמד נתן: בשיחת שהרב מלמד נתן החשיבות שבכלליות האומה - שיחת מוצ"ש תזריע-מצורע תשס"ט, הרב מזכיר "דברי הזוהר שגם המנעות מהדיבור הנכון גורמת לנגעים " מה המקור המדויק?
תשובה: המקור בזוהר על פרשת תזריע שמספר על מי שלא הוכיח את בני עירו ונענש בנגעים על כך. ע"ש.
שאלה: לימוד תורה לאחר ק"ש על המיטה: לכבוד הרב הרבה פעמים אני רוצה להיכנס עם איזה ספר (קדש) למיטה אבל אני פוחד שאני אהיה עייף מדי ולא יהיה לי כח להגיד קריאת שמע, האם אני יכול להגיד קריאת שמע ואז ללמוד קצת במיטה וכשאני מתעייף פשוט להירדם?
תשובה: כן, אפשר להקדים ק"ש ואח"כ ללמוד או לקרוא כי גם קריאה בספרי קודש דומה בעניינה לקריאת שמע ואיננה מהווה הפסק.
שאלה: אם אין תכלת... : הרב פוסק שאם אין תכלת אז לא ללבוש ציצית (אם התחלתי כבר ללבוש תכלת) ושאלתי: במה שונה אונס שהציצית בכביסה מאונס שאין לנו תכלת? למה זה ביטול עשה והשני לא? ובכלל, הרי "התכלת לא מעכב את הלבן" וזה שתי מצוות שונות אז מה הבעיה ללבוש לבן אם התכלת בכביסה?
תשובה: בזמן שאיו תכלת, אין מה לעשות. פה יש תכלת אלא שלך כרגע אין, אז אתה פטור. זה לא דבר שאינו ניתן להשגה.
שאלה: איך מודדים שיעורים בנפח: לכבוד הרב אני מרוקאי והולך לפי הרה"ג משאש זצוק"ל, וקראתי שהרב משאש אומר שהכי טוב למדוד את השיעורים לפסח לפי נפח ולא לפי משקל. איך עושים את זה?
תשובה: ע"י שקילת מים בנפח הראוי כמו משקל 28 גרם מים, ואח"כ אחרי שהכלי יבש ממים לדחוס את המצה או החסה לתוך אותו מקום המסומן עפ"י המים וזהו שיעורו.
שאלה: קטניות לילדים בפסח: אנו אשכנזים המתארחים בפסח אצל חמי וחמותי שאוכלים קטניות, וכמובן שאר האחים והאחיינים של אשתי. יש לנו ילדה בת כשנתיים ורצינו לשאול, האם מותר לתת לה חטיף קטניות כששאר הילדים במשפחה מקבלים?
תשובה: כן.
שאלה: יין בקדושת שביעית במשלוח מנות: קבלנו במשלוחי המנות יין שמצוין עליו קדושת שביעית (אוצר בית דין), מה לעשות איתו?
תשובה: וברכת ד' אם הוא נקנה לאחר פסח תשס"ט, אפשר להשתמש בו ללא ביעור ולנהוג בו קדושת שביעית. אם הוא היה בבעלות פרטית קודם לפסח תשס"ט יש לבער כעת (הפקרה בפני ג') ולאחר מכן, כיוון שזה שוגג, אפשר לשתות את היין בקדושת שביעית. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ערוב שנקרע: האם ערוב שנקרע לחלוטין והפתח בקטע זה פונה לשדות חקלאיים שחלקם מעובדים וחלקם שטחים פתוחים ועד הישוב הקרוב המרחק גדול מאוד, הניתן לאשרו כערוב כהלכה? אציין שרוב הערוב תקין.
תשובה: צריך לתקן את העירוב, יהיה מותר אפילו להגיד לגוי לתקן אותו בשבת.
שאלה: ברכת הגומל בלילה: האם אפשר לברך ברכת הגומל בלילה בפני עשרה?
תשובה: לכתחילה מוזכר שיש לברך ביום כשם שאת קרבן ה היו מקריבים ביום (חתם סופר), אולם אם אין אפשרות ניתן לברך בלילה כיוון שזה לא מעכב.
שאלה: שעיר לעזאזל - מוסרי?: לוקחים שני שעירים ביו"כ ואחד מהם לעזאזל דוחפים אותו בהר ועובר יי סורי תופת עד שמת האם אין פה צער בעלי חיי ם? איך זה מסתדר עם ערכי המוסר?! נ.ב. אני בטוח שזה מוסרי ושהשם מוסרי כמובן ויודע מה שהוא אומר רק שאני הקטן רוצה לדעת את הסיבה ולרדת לעומק הדברים.
תשובה: אני לא מבין מדוע מוסרי להרוג בהמה בשביל שיהיה לך טעים בבטן ולא מוסרי להרוג בהמה כדי שתשמש כדחיפה לעשיית תשובה וטהרה. צער בעלי חיים אסור רק במקום שמתעללים בבהמה סתם אולם לצורך רוחני, ואפילו לצורך גשמי, כך סדר הבריאה שכל דרגה נמוכה בבריאה משמשת את הדרגה היותר גבוהה. הצומח משמש את החי, החי את האדם, האדם את אלוקיו.
שאלה: חמץ בספרים: במהלך לימוד נשפך על אחד מהספרים שלי תבשיל שנספג בדפי הגמרא. כעת הוא יבש ויש שאריות קטנות של סימן כהה. כיצד ניתן לנקות את הספר? האם מותר ללמוד בספר בפסח?
תשובה: אם עד פסח יעברו 30 יום מותר להשתמש בספר.
שאלה: הצלת גוי שמקיים מצוות: נכון שאני צודק שגוי צדיק ששומר על 7 מצוות בני נח אנחנו מחללים עליו שבת להצילו אפילו שאין סיכוי שתצא איבה כלומר לא רק מטעמי איבה אלא שבן אדם טוב מגיע לו לחיות למרות שהוא גוי אם מקים את כל מה שהשם ציוהו. וגם שמחללים שבת כדי לילד נוכריה צדיקה המקיימת 7 מצוות בני נח גם כשאין איבה מטעם נוסף חוץ מאיבה? אם לא איך שני המקרים הנ"ל מסתדרים עם המוסר? נ.ב. אני בטוח שבהתורה והכל מוסרי רק אני הקטן מעונין לרדת לעומק הדברים ולדעת את הסיבות. מראש.
תשובה: חכמים דאגו לאיבה, ומשום איבה הם התירו לחלל שבת. גם העיסוק בהלכות האלה עלול לעורר איבה- ולכן דברים כאלה צריך לברר בצורה שאיננה פומבית, בתוך בית המדרש, כדי למנוע איבה.
שאלה: קטניות בפסח: אני אדם מתחזק שנורא חשוב לי ההידור במצוות. אימי ילידת מרוקו ואבי יליד ספרד ולצערי אין לי כ"כ את מי לשאול בנוגע לקיטניות בפסח ולגבי מנהגי ביתי מהעבר.והשאלה היא האם אני יכול לפי מנהגי העדה לאכול קטניות לרבות אורז? (והאם יש הבדל בין אכילת אורז לבין קטניות מסוג אחר או לחילופין אכילת מוצרים כשרים לפסח לאוכלי קטניות)
תשובה: אם אביך מיהודי ספרד, מן הסתם נהגו כמו יהודי ספרד שלא קיבלו על עצמם את החומרה להימנע מקטניות, וכן אתה יכול לאכול קטניות. לגבי אורז הוא יותר חמור משאר קטניות (מכיוון שלפי ר' יוסי הוא מחמיץ, למרות שהלכה כדברי חכמים שאינו מחמיץ) לכן יש כאלו שנוהגים להחמיר בו למרות שאינם מחמירים בשאר קטניות, ויש מקום להחמיר בזה.
שאלה: להדליק נר נשמה: האם צריך להדליק נר נשמה לנפטר כל יום במשך השנה או שזה מזיק?
תשובה: זה לא מזיק, אולם לא צריך להדליק נר נשמה כל יום. בדרך כלל מדליקים ביום הזיכרון לנפטר ויש שמדליקים גם בכל יום במשך השבעה.
שאלה: קריאת שם על שם אבי : אבי נפטר בגיל 47 מדום לב חלומי הגדול ביותר הוא שיוולד לי בן ואוכל לקרוא לו על שמו (שם שני) אך יש אנשים החולקים עליי מהסיבה שאבי ניפטר מוקדם. מה עליי לעשות?בתפילה לבן זכר אמן!
תשובה: אין בעיה אם זה שם שני.
שאלה: מוסיקה בגן ילדים בימי הספירה ובין המיצרים: לכבוד הרה"ג דב ליאור שליט"א האם מותר לגננת בגן ילדים להשמיע בימי הספירה מזויקה לילדים הן להנאתם והן לצורך פעילות שוטפת בגן כמו בזמן פעילות גופנית וכד? האם הדין זהה בימי בין המיצרים? אודה מאוד לרב אם יוכל לבאר את הטעם.
תשובה: לא צריך להחמיר על הילדים בספירת העומר ובשלושת השבועות, רק מראש חודש אב יש מקום להחמיר.
שאלה: כשרות קמח לבן בפסח: כבוד הרב בעניין קמח לבן בפסח ונפק"מ למצות שאינן שמורות: חלק מתהליך הפקת קמח לבן הוא הרטבה, כלומר, מרטיבים את החיטים ומשרים אותם, כדי להקל את תהליך הקילוף של החיטה. יוצא א"כ, שלכאורה יש לחשוש להחמצה בקמח הלבן, וגם במצות שנעשות מקמח לבן?
תשובה: צריך לברר אצל הרבנויות הנותנות הכשר למצות כיצד מתגברים על הבעיה. מצות שמורות, עד כמה שידוע לי, מיוצרות מקמח מלא.
שאלה: הרמת מכסה שמחובר אליה מנורה ביו"ט: אני אעבוד בחג פסח זה אצל שכנים בשמירה וטיפול בחיות שלהם לאורך כל 7 ימי פסח כשהם לא יהיו בארץ. יש לי כמה שאלות: 1) יש להם אקוואריום דגים שמחובר למכסה מנורה שלא נדלקת או נכבת או משתנה כשמרימים אותה, האם מותר לי להרימה כדי להאכיל את הדגים? 2) אם לא, אם דג אחד יחלה או ימות מחמת זה ואני מגלה שמתו אחר כך שלא האכלתי אותם, האם אני חייב לשלם על הדג המת? 3) אם אסור, אז האם אני אמור לאמר זאת לשכנים או שיכול להיות בהרבה סיכויים שלא יקשיבו לי אז כדי לי פשוט לשתוק? על זמנך כבוד הרב.
תשובה: המנורה מתבטלת למכסה כיוון שהוא העיקר, ולכן מותר להרים אותו.
שאלה: עליה לתורה פעם בחודש: האם יש חיוב עלי-ה לתורה פעם בחדש? א"כ, מהם המקורות?
תשובה: אין חיוב, הגבאים מחלקים את העליות לפי האפשרויות שיש להם, אם יש 100 מתפללים אז אי אפשר שכל אחד יעלה פעם בחודש.
שאלה: שעת תיקון חצות: האם יש חשיבות להקפיד על השעה המדויקת של חצות הלילה או ניתן לעשות תיקון חצות גם כשעה לפני (לפי שעון חורף)?
תשובה: מי שמקפיד להגיד תיקון חצות צריך לעשות זאת בשעות שמתאימות לזה (יש משמרות שמתחלפות בשמיים) כיוון שאז זה הזמן שפועל את הפעולה.
שאלה: עוף מוקפא ומוכשר לפני פסח: האם מותר לשמור במקפיא עד לאחר פסח עוף מוכשר שאינו כשר לפסח ולאכול אותו לאחר החג?
תשובה: כן. בעצם העוף כשר גם לפסח אם הוא ארוז באריזה סגורה.
שאלה: האכלת גוזלי תוכי בפסח: שאלתי את הרב: אני מגדל תוכים למחייתי. את הביצים אני מדגיר במדגרה ומגדל את הגוזלים מהבקיעה עד לגמילה. הגוזלים בוקעים ערומים וחסריי ישע ואני מאכיל אותם בעזרת מזרק מיוחד ומאכיל אותם בדייסה מיוחדת המכילה חמץ (במיוחד שבאה במגע עם מים בשעת ההכנה). בשנים עברו ניסיתי בפסח למצא פתרון כמו מטרנה צמחית כשל"פ טחינת גרעינים וקטניות דק דק והכנתם כדייסה, אך דבר זה לא היה מוצלח ומתו לי מס גוזלים בכל פסח בשנים עברו, ואלו שלא מתו שלשלו ולא התפתחו כראוי. אין כיום בשום מקום דייסה לגוזלים של תוכים שאיננה חמץ, ולא הצלחתי למצא תחליף לדייסה המיוחדת לכך, החמצה, המיוצרת בחו"ל. אין באפשרותי לתת לגוי להאכילם כי זה מקצוע קשה הדורש מיומנות בהאכלת הגוזלים (שבוקעים בגודל כ3 סמ ). האם יש פתרון אחר או מקום להקל בתערובת חמץ זה? (כמו למכור את חדר הגוזלים לגוי עם הציוד והדייסה, אך אוכל אני להמשיך להאכילם) או האם עליי להמשיך להאכיל בתחליפים הלא מוצלחים כמו שעשיתי בשלוש השנים האחרונות? ב תשובת הרב: האם אפשר להחליף את המזון בהדרגה איטית? ---בשנים קודמות ניסיתי להחליף בהדרגה. הגוזלים הגדולים יותר שרדו אך הקטנים (בני פחות משבוע) -חלקם לא שרדו כי מערכת העיכול שלהם רגישה יותר. יש פיתרון?
תשובה: הפיתרון היחידי הוא להכניס שותף גוי לצורך הפסח. להעביר אליו את הבעלות, הן על התוכים והן על המזון, והוא יאכיל אותם. העיסקה חייבת להיות אמיתית ולהעשות ע"י פוסק הלכה וע"י רואה חשבון שיחשב את המחיר שעל הגוי לשלם עבור קניית חלקו בשותפות ומה יהיה חלקו ברווחים.
שאלה: כשרות תרופות לפסח: ברשותי מספר תרופות ואני רוצה לדעת האם אפשר להשאירן גלויות בחג הפסח, והאם מותר להשתמש בעת הצורך ח"ו. השאלה היא לגבי משחות למיניהן, האם יש בעיה? ולגבי כדורים מסוגים שונים כגון: סטרפסילס, אקמול,איבופרופן, מוקסיויט פורטה. ואם אסור להשתמש האם יש צורך למכור לפסח או רק להחביא? -רבה מראש!
תשובה: במשחות מותר להשתמש שימוש חיצוני בפסח. הכדורים שרשמת, למעט סטרפסילס, נמצאים ברשימת התרופות הכשרות לפסח. את סטרפסילס, כדאי לשים במכירת חמץ. אם רופא אומר שיש להשתמש בה, יש לפנות לרב.
שאלה: תבלינים בפסח אצל הורי התימניים: אני תמניה מהבית והתחתנתי עם אשכנזי. בליל הסדר נהיה אצל הורי - תמנים. רציתי לשאול לגבי התבלינים, מכיוון שרוב האוכל התימני הוא מיוחד בתבלינים, האם אנחנו יכולים לאכול את המאכלים האלה (התבלינים בעיקר עם כמון וחוויג מרק) או שעלינו לבקש מאכלים בלי התבלינים האלה שהם קטניות? וחג שמח.
תשובה: תערובת קטניות מותרת.
שאלה: תום שנת האבל בשנה מעוברת: בע"ה אבא שלי נפטר בי"ח באייר תש"ע, אני מבקשת האם השנה מסתיימת בי"ח באייר תשע"א? האם מקיימים סעודת מצווה (משמע אזכרה) בתאריך הזה? מאחר ויום השנה חל בי"ח ניסן ואין עולים לבית העלמין בחודש זה האם מקיימים גם בתאריך זה אזכרה? האם העלייה לבית העלמין היא היום? שכחתי לציין שאנחנו ספרדים (מרוקאים)
תשובה: אבילות על האבא נמשכת י"ב חודש, יהודי ספרד אומרים קדיש במשך 11 חודשים, ולאחר הפסקה של שבועיים אומרים עוד שבועיים קדיש עד סוף יב חודש. מכיוון שהשנה הייתה שנה מעוברת אז החודש ה13 אינו נכלל בחודשי האבילות והאבילות מסתימת בי"ח ניסן. את יום השנה מקיימים בתאריך הפטירה דהיינו י"ח אייר ואז תוכלו לעלות לבית העלמין ולערוך אזכרה.
שאלה: כיסוי ראש בשלבים: אני יוצאת כבר ארבעה חודשים עם בחור, ב"ה אנו מתקדמים. לאחרונה עניין הצניעות עלה. אני בחורה מאוד דתיה מבית דתי והוא מתחזק מבית מסורתי. עניין כיסוי הראש מאוד מאוד קשה לי, מכיוון שהבחור הוא באמת ירא שמים ובאמת יש ביננו חיבור הסכמתי לשים כיסוי ראש ורק להוציא עד הטפח המותר, עד שאתרגל לעניין. אך הוא אינו מוכן לשמוע על כך. אני לא יודעת אם זה נובע מעקשנות שאין לה כל טעם או שבעניין ההלכה ההתעקשות היא מובנת? אני פשוט לא מסוגלת לכסות את הכל בבת אחת והוא אינו מבין זאת. מה עליי לעשות? שכן מבחינתי אינני יכולה להגיד שאשים כי אני מרגישה שאני עובדת על עצמי ועליו.
תשובה: טוב שאת אומרת לו את המקום שלך. אולי כדאי שתקבלו על עצמכם רב שלפי מה שהוא יגיד לכם לעשות בהמשך אתם תעשו. אם מבחינתך זה לא שייך אז תגידי לו שישאל את הרב שלו כיצד לנהוג בענין. למרות שאני לא אישה ואני מאמין לך שזה מאד קשה לך, ממש לא כדאי להפסיד קשר טוב בשביל כך. אני מניח שלאחר זמן ניתן להתרגל לכיסוי הראש, אולם על כך עדיף שתדברי עם נשים.
שאלה: שכן מפריע-חלק 2: אני מודה מקרב לב על תשובתכם לחלק הראשון של שאלתי. הבעיה טרם נפתרה: אזכיר, מדובר ביהודי ששוכר דירה בבניין בו אני גר, בדירה הוא מאכלס עשרות עובדים זרים מהפיליפינים תוך שימוש חורג, מפריע ומסוכן בנכס (עשרות דרגשים מרותחים לקירות הדירה -וקירות אלו משותפים עם דירות אחרות). כאמור, התלוננתי למחלקת הפיקוח על הבניה של העירייה אך היא טרם עשתה את עבודתה-כבר עברו 3 חודשים כמעט מאז שהגשתי את התלונה ולכן התלוננתי לפני מספר שבועות למבקר המדינה על התנהלות העירייה. ממוסד מבקר המדינה נמסר לי כי העניין יכול לארוך זמן. אני יודע שהבחור ששוכר את הדירה ומשכיר אותה לעובדים הזרים מעורב בהרבה עבירות על החוק וזאת מכיוון שהוא מדבר בסלולארי ולא פעם שמעתי אותו מציע כסף לאנשים כדי שיכניסו עובדים זרים למדינה בדרך שאת טיבה לא הבנתי, אני די בטוח שהוא מעלים מס (לא נראה לי שהוא מדווח למס הכנסה על העסק הלא חוקי שהוא מנהל בבניין בו אני גר) וסוחר בהרבה סוגים של מוצרים-כנראה ללא דיווח לרשויות המס. בעבר הוא גם העסיק עובדת זרה לא חוקית אצלו בבית וכשדיווחתי על העסק שהוא מנהל בבניין שבו אני גר ליחידת עוז שמטפלת בנושא העובדים הזרים לא דיווחתי להם על העובדת הלא חוקית שהוא מעסיק כי חשבתי שזה יסבך אותו מדי והוא גם אב לילדים קטנים. בדיעבד הייתי מדווח עליה. האם מותר לי לדווח עליו למס הכנסה, מתוך תקווה שזה יוביל אותו לסלק את העסק שלו מהבניין? אני יכול להמשיך לנסות בכיוון סיוע מהעיריה ולקוות שהיא תפתח בהליכים נגדו או שהמשטרה תגדיר את העסק שלו כפועל ללא רישיון ותגיש נגדו תביעה (כפי שמקובל) אך כבר דיווחתי לשני גופים אלו, במשטרה לא הגשתי תלונה רשמית רק דיווחתי להם והם אמרו מזמן שיבדקו את הנושא, ונראה לי שזה עלול להימשך זמן רב. לכן שאלתי היא האם מותר לי לדווח למס הכנסה על חשדותי שהוא מעלים מס בידיעה שהדבר יכול לעלות לו ביוקר ובצער רב?
תשובה: אם אין ברירה מותר לנקוט בצעד כזה במקרה הזה. אני מציע להזהיר אותו קודם אפילו בצורה אנונימית.
שאלה: עבודה עם דלקנים: אני עובד בחברה של דלקנים של רכבים. אני עובד גם עם גברים וגם נשים כ-4 שנים. אישתי מסרבת לעבודה הזאת כל השנים, מבקשת שאני אעזוב את העבודה כל יום. אני אוכל מרורים על העבודה. מה לעשות כבוד הרב, אין לי שקט בבית נשוי 15 שנה 3 ילדים? אנא עזור לי בסוגיה הזאת.
תשובה: אם אין דברי חיבה בין הגברים לנשים, אלא רק עובדים ומדברים רק עניינית במה שצריך, מבחינת הדין מותר לך להישאר במקום העבודה. השאלה היא כיצד לשכנע את אישתך. צריך להבין מה מפריע לאישתך. אם מפריע לה ההלכה, יש להעזר ברב שישוחח איתה. אם הקושי הוא רגשי נפשי ונוגע לקנאות שלה כלפיך ושהיא לא נותנת לך חופש, כדאי להעזר ביועץ.
שאלה: חלב שנמצא בו דם: מה הדין של חלב שנמצא בו דם (מדובר בחלב ישר מהבהמה, לא מהסופר)?
תשובה: החלב אסור בשתיה.
שאלה: ברכה על ארוחה בישיבה: בתור אחד שאוכל ארוחות בישיבה רציתי לדעת: מה עדיף, לפטור את כל הברכות ולברך המוציא או לאכול כל מני מאכלים עם ברכות שונות? אם עשיתי סעודה, אני מברך ברכת המזון בכל מצב גם כשלא אכלתי לחם?
תשובה: באכילת לחם מרוויחים ברכת המזון מן התורה. אך אנשים מבוגרים שחייבים למעט באכילת פחמימות, יאכלו רק בבוקר לחם משום פת שחרית וביתר הארוחות לא יאכלו לחם. אך אם הם אוכלים מיני מזונות אחרים, כגון: פסטות ואטריות, שיאכלו לחם.
שאלה: לענות על ברכו וקדיש כשלא צריך: בימים שיש קריאה בתורה, כידוע, לא נוהגים לומר ברכו לפני עלינו לשבח. קורה הרבה שאומרים גם כשלא צריך. אותו הדין גם בקדיש, שפעמים אנשים שלא מחוייבים אומרים. האם אני צריך לענות או שלא כיוון שאין אומרים?
תשובה: יש לענות.
שאלה: קרבנות לאשכנזים: 1.כששליח הציבור מגיע לקדושה ואני אחר יהי רצון ולפני עושה מה מותר לי לענות בקדיש? 2.אני אשכנזי מה אני אמור להגיד בקרבנות? זה חובה עלי?
תשובה: ראה סידורים עתיקים של נוסח אשכנז, כגון: עבודת ישראל של בר או סידור המהר"ל שיצא לאחרונה.
שאלה: הקבלת פני רבו ברגל: מי נחשב רבו לעניין חיוב הקבלת פניו ברגל? האם צריך לבוא בבין הזמנים (פסח) למקום בו גר ראש הישיבה שלי?
תשובה: אין חובה לבוא ממרחקים לקבל פני רבו ברגל. יש מצוה לקבל פני רבו המובהק. וזה לא מצוי.
שאלה: הגיית שם ד : האם מותר להגות בפה את שם אדנו"ת? ומה עם אלו"ה (כלומר, אלוקים או אלוהים)? האם יש הבדל בין הספרדים לאשכנזים, כי שמעתי שיש הבדל. האם זה נכון ש"צבקות" במקום "צבאות" הוא חידוש של העת האחרונה, ומו"ר הרב צבי יהודה לא היה אומר כך?
תשובה: אין להגות בפה שם אדנות ולא שם אלו'. נכון לא שמענו שהרב צבי יהודה זצ"ל אמר צבקות באות ק'.
שאלה: מכירה וטלטול חמץ ממקום למקום: לרב אני גר בארץ אך כעת אני נמצא בחו"ל ויתכן שאצטרך להישאר בפסח בחו"ל ולחזור לארץ בחול המועד או לאחר הפסח. כשיצאתי מהארץ קניתי ושילמתי בדיוטיפרי בקבוקי וויסקי שנשארו בשדה תעופה וכאשר אני אחזור אקח אותם מהשדה תעופה. כמו כן, גם כאן בחו"ל קניתי בחנות וויסקי שנמצא איתי במזוודה. גם בבית בארץ יש לי חמץ. השאלה שלי: א. כאן בחו"ל אני יכול למכור החמץ ומניח שאפשר לציין שיש לי חמץ בבית בישראל, בשדה תעופה ואיתי, האם יש בעיה הלכתית? ב. כפי שכתבתי יתכן שאצטרך לחזור לארץ בחול המועד פסח (אחרי שמכרתי החמץ לגוי), האם מותר לי לקחת איתי הבקבוקים שנמצאים איתי? והאם מותר לי לקחת הבקבוקים שנמצאים בשדה תעופה? ג. יתכן שבמהלך חול המועד אצרך לעבור ממלון למלון אחר, האם אני יכול לקחת הבקבוקים איתי? אחרת הישארו נטושים וכל אחד יוכל לקחת אותם? ד. מה לגבי שאלות אלו אם אני חוזר לארץ ערב חג הראשון לאחר זמן הביעור? ה. מה עדיף למכור כל החמץ כאן או רק החמץ שנמצא איתי ומה שבארץ דרך האינטרנט (אם עדיין קיים אפשרות זו)?
תשובה: החמץ שמכרת אינו שלך ואין לך רשות לגעת בו.
שאלה: דיווח על "עזרה" של מורה במבחן: במסגרת מבחן של משרד החינוך בבית ספרי היה עלי לקרוא את השאלות עבור תלמידים בעלי לקויי למידה. באותו הזמן לא הייתי לבדי במשימה זו, לידי הייתה עוד מורה שהוטלה עליה אותה משימה אך היא עזרה לתלמידים וגם אמרה לי שהיא עוזרת להם "כי הם לא יודעים". אמרתי לה "תעזבי, שיעשו מה שהם יכולים." אגב, מורה זו היא מאוד מיודדת אתי והיא אדם טוב מאד. האם עלי לעשות משהו בעניין? להעביר הלאה את המידע הזה!? הבוחן החיצוני שנוכח בחדר לא העיר לה. אני נתבקשתי לחתום בסוף המבחן כמאשרת שהכל ר. חתמתי בלב לא שלם.
תשובה: בדרך כלל תלמידים עם ליקויי למידה לא ישתמשו עם תוצאות המבחנים בשביל קידום כלכלי בחייהם. בדרך כלל הם עושים את המבחן בשביל חיזוק הבטחון העצמי שלהם ובשביל תחושת השייכות שיהיה להם להיות חלק מהקהילה. הם יודעים שבגלל הקשיים המיוחדים שלהם יש להם הקלות. כך גם יהיה בהמשך חייהם. לכן אני חושב שאת יכולה להיות רגועה. אני לא הייתי במעמד ואולי זה נעשה בצורה ממש לא הגונה. אולם אם בוחן חיצוני היה שם כנראה שהדברים לא היו באופן חד משמעי לא ראויים.
שאלה: בחירת מניין לכהן: אני כהן. ליד ביתי יש שני מניינים, באחד מתפללים ותיקין ובשני מתפללים מאוחר יותר אבל אין להם כהן באופן קבוע. באיזה מניין עדיף להתפלל לכתחילה?
תשובה: לכתחילה, אם אתה יכול עדיף להתפלל בוותיקין.
שאלה: פידיון הבן לספק לויה: אני בן בכור לאימי. לסבי אין מסורת ברורה שהוא לוי, על אף ששם משפחתו לוין (הוא סובר שהוא לוי משום שגבאי בית הכנסת בארה"ב העלה אותו לתורה כלוי, לא ידוע באיזה סוג בית כנסת). לא פדו אותי. מה עלי לעשות? מראש על הטרחה
תשובה: המוציא מחברו עליו הראיה ולכן אתה פטור מפדיה
שאלה: תפילת ערבית של ראש חודש לפני צאת הכוכבים: האם בתפילת ערבית של ראש חודש לפני צאת הכוכבים אומרים "יעלה ויבוא"? לכאורה עדיין לא נכנס ראש חודש, אבל מצד שני כבר מתפללים ערבית של ראש חודש.
תשובה: יש לומר יעלה ויבוא. (עיין סימן תרצג, שער הציון ו).
שאלה: קבר רחל בחודש ניסן ושמירת תבלינים בפסח : לכבוד הרב, יש לי שני שאלות: 1. נהוג לא לעלות לבית עלמין בחודש ניסן. האם מותר ללכת לקבר רחל בחודש ניסן? אם כן, מדוע? 2. שמעתי שבמהלך השנה מוסיפים לתבלינים מעט קמח ובפסח מייצרים פס ייצור מיוחד שהוא 100 אחוז תבלין ללא כל תוספות. האם תבלינים שאין עליהם כשרות לפסח מותר לשמור בבית לשימוש לאחר הפסח או לא מכיוון שיש מוסיפים קמח שהוא חמץ גמור לתבלין ויש צורך לזרוק את כל התבלינים לפח?
תשובה: וברכת ד' א. אפשר ללכת לקברי צדיקים בחודש ניסן, בגלל מעלת הצדיקים, ובודאי רחל שמבכה על בניה, תשמע תפילות עם ישראל. ב. אם יש תוספת היא קטנה ביותר ובטלה בערב פסח, ועל כן אפשר להשהות אבל אסור לאכול, כיוון שאכילה בפסח היא בכל שהוא. שבת בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: צער נשים, תינוקות ובעלי חיים:. לכבוד הרבנים יש לי שאלות שטורדות אותי לאחרונה ואשמח לראות מאור התורה. 1. אישה שלא משמשת את בעלה או משהו כזה אז הרמב"ם פוסק שמכה בשוט. אין דרך אחרת? 2. למה תינוק צריך לסבול בברית מילה הרי לא חטא שאינו חייב במצוות? האם מי שנולד מהול גם צריך למול ולסבול? יש כאלה שהיו גלגול ראשון וגם סבלו בברית מילה כך שזה לא מגלגול קודם? 3. כתוב שצהבת סימן לעבירה מסוימת (לא זוכר איזה) במסכת שבת פרק שני בסוף ויש תינוקות עם צהבת אז איזו עבירה הוא עשה? 4. "אותו ואת בנו לא תשחטו ביום אחד" כי זה גורם צער. אם כך למה שוחטים מה שלא בהמה כמו חיה ועוף ביום אחד? וגם למה רק אמא וביתה לא שוחטים ואילו אמא ובנה או אב ובנו או ביתו שוחטים? מה ההבדל? 5. הבנתי שאם אדם עושה לצורך עצמו אז מותר לו לגרום לסבל בעלי חיים כמו לרדות במקל. מה אין צער בעלי חיים? ולמה? כדי לכפר על חטאי העם למשל זורקים שעיר לעזאזל מהצוק ועובר יי סורי תופת שלא בחטאו. למה?
תשובה: 1. יכול להיות שזה ביטוי מושאל, ויכול להיות שהרמב"ם מתכוון לאישה שאין דרך אחרת לגרום לה להתנהג כמו שהיא צריכה, אבל ברור לחלוטין שאין הכוונה שכך צריך לנהוג לסתם אישה רגילה. 2. קודם כל- ערלה זה עור, עור-לה. זה לא נעים, אבל בסה"כ הכאב הוא לא בשמיים, ותוך יום יומיים הפצע מתרפה. אני יכול לספר גם, שבעבר התעסקתי במילה של יהודים שעלו מרוסיה, ומילה למבוגרים זה הרבה יותר כואב מאשר מילה לתינוק בן שמונה ימים, אז פעם שאלתי אותם, למה לכם לעבור ברית מילה, זה כואב! והם ענו לי, שהכאב כשיש ערלה כואב פי אלף מאשר הכאב של הברית. לתינוק זה אולי קצת כואב (וזה שהוא בוכה הרבה- כי הוא תינוק. גם כשמעירים אותו הוא בוכה.), אבל אם נשאיר לו את הערלה זה הרבה יותר יכאב לו. בקשר לשאלה על הגילגול- זה לא הבמה לתשובה. הלכות גילגולים לומדים בצורה אחרת. 3. תינוק חולה, למה מגיע לו לסבול- בד"כ זה סבל שמחשל אותם, סבל של התרגלות לאוכל, של חילוף החומרים וכו', זה חלק מתהליך הגדילה. יכול להיות סבל שנובע ממקום אחר, גילגול קודם או משהו כזה, אבל גם פה אני לא רוצה להרחיב בזה. 4. לא שוחטים גם לא אם ובנה, ולא אב ובנו. בפועל היום בכלל לא שוחטים דבר כזה היום, כיוון שהיום רוב הבעלי חיים הם בהזרעה מלאכותית, כך שבפועל כמעט ואין מציאות של אותו ואת בנו. הבעיה יכולה להיות מצוייה כששוחטים פר הרבעה, ויכולים להיות לו עשרות אלפי צאצאים, ולכן בד"כ שוחטים פרי הרבעה בימי שישי, כשאין שחיטה במשחטות. 5. בעלי חיים נועדו לצורך האדם, נכון שאנשים משתמשים בו לצרכם, אבל העולם מורכב מתהליך שכל אחד משתמש בשני, עשב, חיות קטנות, חיות גדולות, ועוד. ככה זה סדר העולם, בהתחלה הוא חי על חשבון אחרים, ואח"כ אחרים חיים על חשבונו.